## El Festival Internacional d’Arts Escèniques FRESCA! oferirà en la seua quinta edició onze espectacles de teatre, circ, dansa i flamenc

*** FRESCA! torna a Casa Mediterráneo i incorpora el programa ‘FRESCA al carrer !’, que tindrà lloc en els jardins de la Diputació d’Alacant
* El festival que organitza l’Institut Valencià de Cultura se celebra del 15 al 26 de juliol de 2025**

La secretària autonòmica de Cultura, Pilar Tébar, acompanyada pel diputat provincial de Cultura, Juan de Dios Navarro i la delegada territorial de l’IVC a Alacant, Alicia Garijo, ha presentat la quinta edició del Festival Internacional d’Arts Escèniques FRESCA!, amb una programació que inclou onze espectacles nacionals i internacionals de teatre, dansa contemporània, circ i flamenc.

El festival, que organitza la Conselleria d’Educació, Cultura, Universitats i Ocupació a través de l’Institut Valencià de Cultura, se celebrarà del 15 al 26 de juliol.

FRESCA! torna a Casa Mediterráneo, transformant de nou l’espai i convertint l’andana de l’antiga estació de ferrocarril en un sorprenent espai escènic. A més, oferirà dos de les seues activitats en els jardins del Palau de la Diputació Provincial d’Alacant, institució que, per primera vegada, participa en el Festival.

La programació manté la seua essència internacional, però reforça la mirada i el suport als professionals valencians. La secretària autonòmica de Cultura, Pilar Tébar, ha assenyalat que “és una gran aposta de Cultura per a l’estiu d’Alacant que en els seus cinc anys de vida ha mantingut la seua vocació per oferir una programació nova amb propostes de gran qualitat, innovadors i emocionants”.

“A més, estem molt orgullosos de fer créixer la iniciativa gràcies a la incorporació com a col·laboradors, de la Diputació d’Alacant i ADIF, i de mantindre la fantàstica relació, per tercer any consecutiu amb Casa Mediterráneo que tornarà a ser la seu principal del Festival”, ha afegit.

En este sentit, Tébar ha afirmat que la prioritat de la Conselleria “continua sent oferir una alternativa cultural i d’oci, accessible i pensada per als alacantins i també per als qui ens visiten en dates”.

Per la seua part, la delegada territorial de l’IVC a Alacant, Alicia Garijo, ha explicat que, “com sempre, ens devem tant al públic ‘reincident’, com al que, per primera vegada, confia en la nostra programació. Per això hem tornat a apostar per propostes de gran qualitat amb l’emoció com a fil conductor i, en esta ocasió, amb una especial sensibilitat pel treball dels nostres professionals en un any difícil per a la Comunitat Valenciana”.

**Espectacles per a tots els públics i moltes novetats**

Casa Mediterráneo serà, per tercer any consecutiu, la seu principal del Festival FRESCA!. Amb un aforament de 400 butaques, l’IVC oferirà cinc espectacles de gran format que es representaran els dies 18, 20, 22, 24 i 26 de juny a partir de les 22:00 hores.

Així mateix, l’Espai Frescoreta!, també en Casa Mediterráneo, torna a ser l’aposta familiar del festival, enguany amb quatre espectacles els dies 19, 21, 23 i 25 de juliol a les 20:00 hores. Seran propostes per a tota classe de públic, amb la mateixa filosofia de qualitat i diversió de les passades edicions, i també amb el mateix preu únic de 5 euros, que afavorix l’accés a la cultura de qualitat.

Una de les grans novetats d’eixa edició de FRESCA! és la incorporació de la Diputació Provincial d’Alacant al projecte. Així, Alicia Garijo ha comentat que se senten “immensament agraïts, ja que suposa un pas més per a la consolidació del festival a la nostra ciutat. Per això, enguany incorporem un espai nou en la difusió dels espectacles del festival. Els dies 15 i 16 de juliol es presentaran dos propostes, de caràcter gratuït per al públic, en els jardins de la Diputació”.

Esta iniciativa implementa la rellevància de FRESCA! dins de l’oferta cultural de la ciutat d’Alacant. Tal com ha destacat en la seua intervenció el diputat provincial de Cultura, Juan de Dios Navarro, “és un honor col·laborar perquè les aliances ocórreguen. La Diputació no podia quedar-se al marge d’esta activitat. Les administracions hem de fer tot el que estiga en la nostra mà” i ha destacat “l’espenta i carinyo de la Generalitat a la cultura de la Província d’Alacant”.

Totes les entrades estaran a la venda a partir del 6 de juny, encara que a partir del dia 3, ja podran adquirir-se les d’Espai FRESCORETA!. Cal destacar que l’IVC manté els preus de les edicions anteriors, entre 5 i 24 euros, i oferix una multitud de bonificacions en els preus de les localitats.

Després de l’èxit de l’Abonament de Categoria!, que va oferir el mes de maig la possibilitat de gaudir dels 5 grans espectacles per 50 euros, i que ha batut el seu rècord amb més de 50 abonaments venuts, torna a activar-se l’Abonament REFRESC, pel qual el públic pot triar tres espectacles per un preu global de 36 euros. A més, els menors de 14 anys podran tindre la seua entrada per a l’escenari FRESCA! per 10 euros i hi haurà un 50 % de descompte per a jóvens d’entre 14 i 30 anys, i 20 % de descompte per a jubilats, desocupats i associacions professionals d’arts escèniques.

FRESCA! tornarà a comptar amb La Terracita en les instal·lacions de Casa Mediterráneo a on el públic podrà gaudir del bar del Festival, que a més, enguany facilita la possibilitat de sopar, amb reserva prèvia del menú.

Una altra de les novetats d’enguany és la col·laboració d’Adif i el Festival de Cine d’Alacant. FRESCA! celebra el seu quint aniversari amb una exposició en el vestíbul de l’Estació de RENFE d’Alacant. Una mostra fotogràfica del que ha sigut FRESCA! des del seu naixement en 2021. La complicitat amb Aigües d’Alacant permetrà que el públic torne a tindre disponibles fonts d’aigua durant tot el cicle.

**Programació de FRESCA! 2025**

FRESCA! 2025 arranca el dimarts 15 de juliol amb el seu programa FRESCA AL CARRER! en els jardins de la Diputació d’Alacant amb La Zigurat Circus Band que, des de Catalunya, porta un espectacle de música i teatre de carrer, carregat de bon humor i amb música en directe.

El dia 16 tocarà el torn al teatre gestual amb Jam i la peça *L’actitud* guardonada amb el Premi Drac d’Or de la Fira de Titelles de Lleida, 2023. Una història de superació des del llenguatge del *clown*. Les dos cites seran a les 19:00 hores amb entrada lliure.

Casa Mediterráneo obri les portes a FRESCA! el divendres 18 de juliol a les 22:00 hores amb una sessió inaugural de dansa contemporània i segell alacantí. Prometeu és una producció del Palau de les Arts Reina Sofia en coproducció amb OtraDanza, Institut Valencià de Cultura i la participació del Festival Dansa València, l’Auditori de Tenerife i Centro Danza Matadero de Madrid. Creada i dirigida per la coreògrafa il·licitana Asun Noales, Prometeo aborda un mite clàssic des d’un llenguatge i una estètica contemporànies pròpies del treball de Noales.

Espai FRESCORETA! arranca el 19 de juliol amb la primera de les quatre cites per a públic familiar que oferix el festival. Serà l’obra de teatre-circ contemporani *Somos*, de la companyia murciana Circuspunto Teatre a on el moviment, l’acrobàcia i la dansa són un llenguatge comú d’enteniment.

El dia 20, a l’escenari principal arriba des de Dinamarca la companyia de circ contemporani Copenhagen Collective, formada per 18 artistes de 14 països. *The Genesis* aborda la interdependència humana i celebra la força del col·lectiu en un món marcat per divisions.

De nou per a públic familiar, Espai FRESCORETA! oferix el dia 21 de juliol l’espectacle de teatre gestual i *clown Embolic* de la companyia catalana Cia Pau Palaus. L’obra és un ‘embolic de cordes’ i un desgavell de pensaments i emocions que desemboquen i confluïxen en el riure i el joc.

El dia 22 la companyia Dels Altres presenta en FRESCA! *Verde casi negro* d’Eleonora Gronchi i Pablo Meneu, que explora la intimitat ancestral i salvatge de la natura humana, la tensió entre l’èxtasi de deixar-se seduir per allò desconegut i la seguretat inerta i calmada d’allò que sempre va ser i serà.

Des de Bèlgica arriba el dia 23 a FRESCORETA! l’espectacle de marionetes i malabars *Claudette* de Maleta Company i Cie. Balancetoi. L’obra és un homenatge a la vellesa i a les arrugues plenes de saviesa i experiència. Un homenatge a tota una generació d’àvies.

El dijous 24, el festival rep un dels artistes més llorejats de l’escena nacional. La companyia flamenca de Manuel Liñán presenta *Muerta de amor*, espectacle guanyador del premi Fatiguillo al millor espectacle i millor cos de ball en la Biennal de Sevilla 2024 i finalista a millor espectacle de dansa, millor coreografia i millor intèrpret masculí de dansa en els Premis MAX 2025. 12 artistes en escena seran els encarregats de transitar este passatge coreogràfic, amb caràcter de *copla*, que apunta a diferents atmosferes: el desig, la fantasia i la provocació.

L’última sessió familiar serà el divendres 25. El *clown* Jean Philippe Kikolas des de Castella-Lleó, arriba amb el seu *espectacle Calor*, una peça que compta amb el segell de recomanació de La Xarxa Nacional de Teatres i Auditoris de Titularitat Pública, i que s’inspira en la situació en la qual viuen moltes persones que no tenen llar.

El tancament de la quinta edició de FRESCA! serà el dissabte 26 de juliol, a càrrec d’una de les companyies valencianes més veteranes i prestigioses. Bambalina Teatre Practicable presenta la seua versió d’*Edipo-Rey* de Sòfocles, que adapta i dirigix Jaume Policarpo, amb més de 35 artistes en escena entre actors i actrius, músics i cor.

Tota la informació del festival, en la [web del festival](https://festivalfresca.es/language/ca/pagina-principal-val/).

Fecha: 03/06/2025